Poskantoor se toep vir slimfone spoor pakkies op | Oudtshoorn Courant
Poskantoor se toep vir slimfone spoor pakkies op
Thursday, 25 August 2016, 07:18
Mthoko Mncwabe, hoof van tegnologie by die Poskantoor, is in sy noppies met die nuwe toep wat kliënte in staat stel om die spoor van 'n pakkie te volg. REGS: Die toep op Play Store.
NASIONALE NUUS - Die SA Poskantoor het 'n gratis toepassing vir Android- en iPhone-platforms bekend gestel wat dit moontlik maak om onmiddellik te sien waar al jou pakkies in die posstelsel is.
Dit kan ook die naaste Poskantoortakke vir die gebruiker aandui, en wys of motorlisensies by die betrokke takke hernu kan word.
Die toep word 'South African Post Office' op die Google Play Store vir Android-toestelle en die iStore vir Apple-toestelle genoem. Dit kan alle pakkies naspoor wat in Suid-Afrika gepos is of vir Suid-Afrika bestem is - selfs as die kliënt die internasionale spoornommer intik.
Die toep dui onmiddellik aan waar die pakkie oral geskandeer is en as dit reeds afgehaal is, toon dit ook wie vir die pakkie geteken het. As die klant die oorspronklike poskantoorkwitansie met die strepieskode het, kan hulle bloot die strepieskode met hul slimfoon skandeer.
Mthoko Mncwabe, hoof van tegnologie by die Poskantoor, sê die bekendstelling van die toep is deel van 'n proses van modernisering van die Poskantoor se diens. "Tegnologie speel 'n kritieke rol daarin om diens vir ons kliënte toeganklik te maak."
Mncwabe sê die toepassing het ook 'n 'soek die naaste tak'-funksie wat satellietnavigasie gebruik om te sien waar die gebruiker is en dan al die Poskantoortakke binne 'n radius van 10 km met hul adres en foonnommer aandui.
Die toepassing wys ook of motorlisensies by die takke hernu kan word. In die afgelope boekjaar is meer as 3 miljoen motorlisensies by poskantore hernu.
"Klante verwag deesdae gerief en dienste wat oral en heeltyd beskikbaar is. Met hierdie tegnologie neem ons 'n stap in daardie rigting," sê Mncwabe.
Hy sê ook die Poskantoor het onlangs e-Geregistreerde pos bekend gestel, wat e-pos is, maar met 'n ouditspoor en bewys van aflewering aan die korrekte persoon.
"Dit kan wettig gebruik word waar die wet papier- geregistreerde pos vereis, maar dit is baie geriefliker en meer bekostigbaar. En dis nie die laaste e-besigheidsproduk wat ons gaan ontwikkel om ons kliënte die gerief van tegnologie te gee nie."